चण्डीमङ्गल
चण्डीमङ्गल ( बांग्ला: চণ্ডীমঙ্গল ) मध्यकालीन बांग्ला साहित्य की सबसे महत्वपूर्ण शैली, मंगलकाव्य की एक महत्वपूर्ण उप-शैली है। इस धारा के दो अन्य उल्लेखनीय काव्य हैं- मनसामङ्गल और धर्ममङ्गल हैं। चण्डीमङ्गल ग्रंथों में चण्डी या अभया की स्तुति होती है। चण्डी मूलतः एक लोक देवी थीं, लेकिन बाद में पौराणिक देवी चंडी के साथ इनका सम्बन्ध जोड़ दिया गया। आरम्भिक चण्डीमङ्गल रचनाओं में जिन 'अभया' की स्तुति की गयी है वे महिषासुरमर्दिनी चण्डी नहीं थीं। अभया मुखयः वनदेवी या ऋग्वेद के दशम मण्डल के अरण्यानी स्तव के साथ जुड़ी थीं। चण्ड़ीमङ्गल, देवी चण्डी के महिमा के गीत हैं।चण्डीमंगल शैली के अधिकांश ग्रंथों में दो परस्पर असंबंधित आख्यान होते हैं - (१) कालकेतु और उसकी पत्नी फुल्लारा की कथा आखेटिक खण्ड कहलाता है, तथा (२) धनपति और उनकी पत्नियों ( लहना और खुल्लना) की कथा को बणिक खण्ड कहा जाता है। इन दोनों आख्यानों का उल्लेख शायद बृहद्धर्म पुराण (बंगबासी संस्करण, उत्तराखंड, अध्याय १६) के एक श्लोक में भी किया गया था। मुकुन्दराम के ग्रन्थ एक अतिरिक्त खण्ड, देव खण्ड मिलता है। इस खण्ड में सती और पार्वती के आख्यान होते हैं और अधिकांशतः पुराणों की शैली का अनुसरण करते हैं।